เร่งระบายน้ำที่ท่วมในพื้นที่จังหวัดเชียงใหม่ หลังมีฝนตกหนัก ทำให้เกิดน้ำป่าไหลหลากเข้าท่วมหลายพื้นที่
นายประพิศ จันทร์มา อธิบดีกรมชลประทาน เปิดเผยว่า จากสถานการณ์ฝนตกหนักในพื้นที่จังหวัดเชียงใหม่ครอบคลุมทั้งจังหวัด ตั้งแต่วันศุกร์ที่ 20 พฤษภาคม 2565 จนถึงปัจจุบัน ทำให้ปริมาณน้ำในลำน้ำสาขาลำน้ำปิง ได้แก่ น้ำแม่กลาง น้ำแม่ขาน น้ำแม่แจ่ม น้ำแม่ตื่น มีปริมาณเพิ่มขึ้นอย่างรวดเร็ว เป็นผลทำให้เกิดน้ำล้มตลิ่ง เข้าท่วมหลายพื้นที่ในหลายอำเภอ สามารถวัดปริมาณฝนสะสม 24 ชั่วโมง (20 - 21 พฤษภาคม 2565) ณ สถานีวัดน้ำฝนยอดดอยอินทนนท์ วัดได้ 200.0 มม. สถานีวัดน้ำฝนกิ่วแม่ปาน วัดได้ 200.0 มม. และสถานีวัดน้ำฝนหน่วยจัดการต้นน้ำแม่กลาง 191.4 มม. จากปริมาณฝนที่ตกหนักดังกล่าว ทำให้เกิดน้ำป่าไหลหลากเข้าท่วมบางพื้นที่ในเขตจังหวัดเชียงใหม่ โดยสถานการณ์น้ำท่าในพื้นที่ ลำน้ำแม่กลาง แม่ขาน แม่วาง แม่แจ่ม ยังมีคงปริมาณเพิ่มขึ้นอย่างต่อเนื่อง โครงการชลประทานเชียงใหม่ ได้เข้าให้ความช่วยเหลือและบริหารจัดการน้ำภายในพื้นที่จังหวัดเชียงใหม่ โดยเพิ่มการระบายน้ำแม่น้ำปิงที่ ปตร.แม่สอย เพื่อให้น้ำแม่ขาน และน้ำแม่กลางสามารถระบายลงสู่แม่น้ำปิงได้อย่างรวดเร็ว พร้อมกับให้เจ้าหน้าที่ลงสำรวจพื้นที่และให้การช่วยเหลือประชาชน ร่วมกับหน่วยงานต่างๆ ของจังหวัดเชียงใหม่และประชาสัมพันธ์แจ้งเตือนประชาชนในพื้นที่ทราบอย่างต่อเนื่อง พร้อมทั้งติดตามสถานการณ์และประเมินความเสียหายต่อไป